# Pavlos Fissas

Pavlos Fissas, més conegut pel nom artístic de Killah P, (Perama, 10 d'abril de 1979 - Atenes, 18 de setembre de 2013) fou un raper grec, assassinat a mans de l'extrema dreta per la seva vinculació amb l'antifeixisme.
Fissas era conegut a Grècia per les seves cançons de caràcter antifeixista, essent força popular entre els col·lectius d'esquerres del país. El 18 de setembre de 2013, segons va informar l'ajuntament d'Atenes, el cantant va ser assaltat per un grup de 20 persones d'extrema dreta al barri de Keratsini. Pavlos va patir dues punyalades i va ser declarat mort a l'hospital.
En un primer moment, tot i les acusacions del grup anticapitalista Antarsya, que acusava directament el grup Alba Daurada dels fets, el partit de caràcter neonazi va negar tota implicació. Això no obstant, la policia va acabar detenint el presumpte agressor, Yorgos Rupakiás, un home de 45 anys pertanyent a Alba Daurada, després d'escorcollar diverses oficines de la formació d'extrema dreta. El detingut va admetre haver apunyalat el raper, segons fonts policials.
El 4 d'octubre de 2013 un militar grec, pretesament militant d'Alba Daurada, es lliurà a la policia després de ser declarat en crida i cerca per la seva presumpta implicació en l'assassinat.
El 14 d'octubre de 2020, en una sentència històrica, la justícia grega va condemnar l'autor material de l'assassinat, Yorgos Rupakiás, a cadena perpètua, i tota la cúpula del partit Alba Daurada a tretze anys de presó, per pertinença a organització criminal.

## Repercussions

Amb motiu de la mort de Fissas, Grècia va reobrir el debat sobre la il·legalització d'Alba Daurada, apartat de la primera plana nacional durant un temps.
D'altra banda, després de l'assassinat de Fissas, aquella mateixa nit, es van convocar manifestacions al barri de Keratsini, on unes hores abans havia mort el cantant, arribant a congregar-se 15.000 persones. Diverses marxes d'antifeixistes van enfrontar-se amb la policia, que protegia les seus d'Alba Daurada, no només a Atenes, sinó també a Salònica, Unitat perifèrica de Làrissa, Xanthi, Komotini i Khanià -illa de Creta-.
Com a resposta al crim, la Xarxa d'Antifeixistes Grecs organitzà una concentració de rebuig a l'assassinat pel 18 de setembre a la Plaça de Catalunya (Barcelona), en la que s'aplegaren al voltant de 150 persones.

## Referències

* ↑ «Un conegut raper grec vinculat amb l'esquerra mor apunyalat a Atenes». 324.cat, 18-09-2013. [Consulta: 18 setembre 2013].
* 1 2 «Assassinat un cantant antifeixista enmig de la vaga del sector públic a Grècia». Ara.cat, 18-09-2013. [Consulta: 19 setembre 2013].
* ↑ «Assassinat nazi a Grècia: Un militant d'Alba Daurada assassina un conegut cantant de hip-hop antifeixista». Antifeixistes.org, 18-09-2013. [Consulta: 18 setembre 2013].
* 1 2 «S'entrega un militar grec buscat per l'assassinat d'un raper antifeixista». 324.cat, 04-10-2013. [Consulta: 4 octubre 2013].
* 1 2 «Grècia obre el debat sobre la il·legalització d'Alba Daurada després de l'assassinat d'un raper antifeixista». Ara.cat, 19-09-2013. [Consulta: 19 setembre 2013].
* ↑ Bou, David. «Un militant d'Alba Daurada assassina un conegut cantant de hip-hop antifeixista de Grècia». SetmanariDirecta.info, 18-09-2013. Arxivat de l'original el 2013-09-21. [Consulta: 19 setembre 2013].
* ↑ «La justicia griega condena a la cúpula de la formación neonazi Amanecer Dorado a 13 años de cárcel por "banda criminal"» (en castellà). 20 minutos, 14-10-2020 [Consulta: 14 octubre 2020].
* ↑ Bou, David. «Proves contundents confirmen la motivació ideològica de l'assassinat de Pavlos Fyssas». SetmanariDirecta.info, 19-09-2013. Arxivat de l'original el 2013-09-21. [Consulta: 19 setembre 2013].
* ↑ Bou, David. «150 persones es concentren a Barcelona en repulsa per l'assassinat d'un antifeixista a Grècia». SetmanariDirecta.info, 19-09-2013. Arxivat de l'original el 2016-03-03. [Consulta: 19 setembre 2013].

## Enllaços externs

* Amnesty International report Arxivat 2013-09-21 a Wayback Machine. (anglès)
* EEK statement Arxivat 2013-09-21 a Wayback Machine. (grec)
* TheInsider.gr - Portada del periòdic Θema amb Fissas poc abans de morir Arxivat 2013-09-24 a Wayback Machine. (grec)